Parliament ezeemu okuyisa ebbago ly’eteeka erirungamya eby’obuvubi mu ggwanga mwegobedde ekirowoozo kya president Museven eky’okussaamu amagye galambikibwe mu mateeka ku ky’okulwanyisa envuba embi ku nnyanja.
Obuvunanyizibwa buno buweereddwa akabondo akatuumiddwa The Fisheries Monitoring, Control and Surveillance Unit akagenda okubeera wansi wekitongole kya ministry yebyobulimi, obulunzi n’obuvubi.
Akakiiko kano abanakakolamu, bakusunsulibwa akakiiko k’eggwanga akagaba emirimu aka Public Service, olwo batendekebwe Police y’eggwanga.
Mu mwezi gwa May omwaka guno, parliament yayisa etteeka erirungamya ebyobuvubi, mweyasalirawo nti obuvunanyizibwa bw’okukwasisa amateeka n’okulwanyisa envubi embi budde eri police sso ssi magye.
President Museven yakigaana era etteeka naaligoba nti parliament eddemu eryetegereze amagye gaweebwe obuvunanyizibwa okulwanyisa envuba embi, wabula parliament ebigaanye.
Parliament bwebadde ekubaganya ebirowoozo ku alipoota y’akakiiko kaayo akalondoola eby’obulimi akabadde kekeneenya ebbago lino, akulira oludda oluvuganya government mu parliament, asabye babaka banne mu parliament baleme kubeera batiitiizi nti olwokuba omukulembeze w’eggwanga yalagira, babeere bavumu bakole ebyo ebituufu ebiyamba eggwanga okusinga ebyomukulembeze byayagala
Amyuka sipiika wa parliament Thomas Tayebwa yebuuziza ekya governemnt okwagala okuleeta ennyingo y’etteeka efaanana bweti, gyagambye nti egendereramu kutabulatabula babaka, n’okulowoozesa abantu nti ekitongole ky’ebyokwerinda ekimu kiganzi nnyo okusinga ku kirala.
Minister w’ebyobulimi Frank Kagyigyi Tumwebaze, abadde asaba parliament nti esiimuule ennyingo eno mu tteeka lino, nti president engri gyali omudduumizi w’amagye owokuntikko bamulekere obuyinza okusalangawo ku kitongole ekisaanira okulwanyisa envuba embi ku nnyanja.
Ekiteeso kya minister ababaka bakiwakanyizza era etteeka nebaliyisa nga musiddwamu akakiiko ka “The Fisheries Monitoring, Control and Surveillance Unit” kekaba kavunaanyizibwa ku nsonga eyo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn